નવાનગરની સ્થાપના જામરાવળે સંવત ૧૫૯૬માં શ્રાવણ સુદ સાતમને બુધવારના દિવસે કરી હોવાની નોંધ યદુવંશ પ્રકાશ નામના ગ્રંથમાં કરવામાં આવી છે. નગરની સ્થાપના વખતે બે કે ત્રણ થાંભલીઓ રોપવામાં આવી હતી. આમાંની બે થાંભલીઓ દરબારગઢ પાસે અને ત્રીજી માંડવી ટાવર પાસે રોપવામાં આવી હોવાનું મનાય છે. હાલ તેમાંની એક થાંભલી રાજેન્દ્ર રોડ ઉપર આવેલી દિલાવર સાયકલ સ્ટોરમાં હયાત છે, અને બીજી દરબારગઢના પ્રવેશ પાસે રામ હોટલ નજીક શ્રી પી.એચ. શેઠના મકાનમાં હોવાનું કહેવામાં આવે છે. ત્રીજી થાંભલી હાલ ક્યાંય જોવા મળતી નથી. શક્ય છે કે શહેરનો આરંભ દરબારગઢના બાંધકામનો પાયો જ આ થાંભલી ઉપર નખાયો હોય, અને ત્યારબાદ ધીરે ધીરે આજુબાજુના મકાનો બંધાયા હોય અને તે મકાનોનો આરંભનો વિસ્તાર દરબારગઢથી માંડવી ટાવર સુધીનો રહ્યો હોય, પાયો નાખતી વેળાએ માણેકસ્થંભ પ્રકારની થાંભલી રોપવામાં આવી હશે.